京塵
作者：孔武仲
朝代：宋

paragraphs: 蜚塵冥冥逐馬尻，轔轔牛車何太勞。
春霜十日似妥帖，稍晴仍復起波濤。
非徒漸漬襟領黑，復且侵凌宫殿高。
吁嗟性地本安静，何乃紛擾争雄豪。
祗憂飛盡到坤軸，萬怪菌蠢難藏韜。
願回河淮作溝瀆，貫穿城郭還周遭。
分衢洒掃萬丁力，常遣瑩定無秋毫。
身微願大恐難副，有如畫釣搴鯨鼇。
彈冠振衣但隨俗，寄身此境何由逃。